סשה ברון כהן

סשה נועם ברון כהן (באנגלית: Sacha Noam Baron Cohen; נולד ב-13 באוקטובר 1971) הוא קומיקאי ושחקן יהודי-בריטי. זוכה פרס גלובוס הזהב.

כהן התפרסם בשל הדמויות הקומיות האקסצנטריות אותן גילם בטלוויזיה ובקולנוע: עלי ג'י, אנגלי לבן שאימץ באופן מוגזם את תרבות המהגרים הג'מייקנים; בוראט, כתב חדשות קזחי עילג וגזען; ברונו, כתב אופנה אוסטרי הומוסקסואל מוחצן וקיטשי; הגנרל-אדמירל אלאדין, הדיקטטור הצפון-אפריקאי; ונובי מגרימסבי, חוליגן כדורגל אנגלי.

ביוגרפיה
ברון כהן נולד למשפחה יהודית-אשכנזית בהאמרסמית' שבלונדון, אנגליה, והוא הצעיר מבין שלושה ילדים. אביו, ג'רלד ברון כהן, היה בנם של מהגרים ממזרח אירופה, אם כי אמו דניאלה (לבית וייזר) נולדה בעיר חיפה, להוריה שעלו לישראל, לאחר שנמלטו מגרמניה. סבו הפרופ' הנס איזידור וייזר היה מפורצי הדרך במדינת ישראל ברפואת השיקום, וסבתו של ברון כהן התגוררה בדיור מוגן בבת ים עד פטירתה בנובמבר 2014. שני אחיו הגדולים, ערן ואמנון, מתגוררים בישראל גם הם. בן דודו הוא הפרופסור סיימון ברון-כהן, חוקר אוטיזם מאוניברסיטת קיימברידג', סבו מצד אביו מוריס משה כהן, הוסיף את התוספת ברון לשמו וכך עבר גם לצאצאיו.

ברון כהן העביר חלק נכבד מילדותו כחבר בתנועת הנוער הציונית-סוציאליסטית "הבונים דרור". לאחר סיום לימודיו בתיכון למד ברון כהן היסטוריה ב בקיימברידג'. עבודת הגמר שלו עסקה בשיתוף פעולה בין יהודים לשחורים בתנועה לזכויות האזרח בשנות ה-60. ב-1989 נסע ברון כהן לישראל, בה יש לו קרובי משפחה. שהה כשנה בקיבוץ ראש הנקרה ובבית העמק כחלק משנת הבונים דרור, וגם כחלק מהתוכנית "מכון למדריכי חוץ לארץ" למנהיגים צעירים יהודים. ברון כהן דובר עברית שוטפת.

 קריירה 
ב-1994 החל לעבוד בחברת טלוויזיה בסווינדון כמנחה תוכנית הבידור "פאמפ טי.וי." כעבור כשנה עבר להנחות את התוכנית "טוק טי. וי." בה נולדו הדמויות של עלי ג'י וברונו.

 הזינוק בקריירה ו"המופע של עלי ג'י" 
בשנת 2000 פרץ ברון כהן לתודעה הבריטית עם תוכניתו "המופע של עלי ג'י" בה ניהל ראיונות קומיים באולפן ויצא לכתבות שטח, בדמות עלי ג'י, בוראט או ברונו. הוא הצליח לגרום למרואיינים רבים לגלות דעות ורגשות שבדרך כלל מוסתרים, בהם אנטישמיות, הומופוביה, שנאת נשים, עודף תקינות פוליטית, צביעות ועוד. התוכנית הפכה ללהיט וב-2003 טס ברון כהן לארצות הברית על מנת לצלם שם את העונה השנייה.

 הדמויות בתוכנית 
 עלי ג'י 

ממוזער|160px|ברון כהן כעלי ג'י
עלי ג'י הוא הדמות המרכזית בתוכנית. על פי רוב הוא לבוש באופן צעקני במותגי אופנה של תרבות ההיפ הופ, כגון טומי הילפיגר ונייקי. הוא מדבר אנגלית קלוקלת במבטא ובעגה ג'מייקניים כבדים, על אף היותו אנגלי אתני בן המעמד הבינוני (ושמו האמיתי הוא אליסטר לזלי גרהם) המתגורר בפרבר מנומנם, אליו הוא מתייחס כ"שכונה" או כ"גטו". לפעמים כשהוא מרגיש מותקף הוא שואל "האם זה משום שאני שחור?" ג'י הוא פארודיה על צעירים לבנים המחקים באופן מוגזם את תת-תרבות ה-Rude boy של בני המהגרים מהמעמדות הנמוכים.

ברון כהן ראיין בתור עלי ג'י פוליטיקאים וידוענים שונים, כגון באז אלדרין, בוטרוס בוטרוס ראלי, גור וידאל, דונלד טראמפ, שאקיל אוניל, מוחמד אל-פאיד, נועם חומסקי, או פט ביוקנן. העובדה כי מרואייניו לא ידעו כי לפניהם קומיקאי יצרה ראיונות בעלי פוטנציאל סאטירי ונפיץ, לאור מבוכתם מהתבטאויותיו.

ב-2002 יצא "עלי ג'י. הסרט", סרט באורך מלא המתאר את חייו של עלי ג'י בשכונה, היבחרו לפרלמנט הבריטי ומלחמתו בסגן ראש הממשלה המרושע (צ'ארלס דאנס).

 בוראט סאגדייב 

ממוזער|ברון כהן כבוראט
בוראט מרגרט סאגדייב הוא דמות של עיתונאי מקזחסטן, אשר כביכול מציג את החיים האמריקאים בפני צופיו במולדתו. על מנת ליצור תחושה של זרות בפני מרואייניו של בוראט, הוא לבוש חליפה מיושנת, מטפח שפם עבות ומבטא זר כבד, כביכול קזחי. ברון כהן עצמו אינו דובר קזחית או רוסית ומשתמש בשפת העברית כ"קזחית", בין היתר משתמש פעמים רבות בביטוי המפורסם של דב גליקמן "ווא ווא ווי ווא".

מרואייניו של בוראט הם אנשים "מהרחוב" שאינם מודעים לכך שבוראט הוא דמות בדיונית ומתייחסים אליו ואל התבטאויותיו ברצינות. הוא מביע דעות גזעניות, אנטישמיות, הומופוביות, מיזוגניות ועוד. על ידי הבעת דעות אלה מצליח בוראט להוציא ממרואייניו זעזוע עמוק או הסכמה מלאה. בכתבה על דרום ארצות הברית שר בוראט בפאב באריזונה שיר בו הוא קורא "להשליך את היהודים לבאר", והקהל הצטרף אליו במחיאות כפיים. בנוסף, הוא נהנה לזעזע את מרואייניו בגילויים על מנהגים הנהוגים כביכול בקזחסטן: לטענתו נולד כפרי יחסי אונס בין אביו לאמו, ביצע גילוי עריות עם אחותו (העובדת בזנות), וקיים יחסי מין עם חיות.
בוראט גם הנחה את טקס פרסי ה-MTV בליסבון בשנת 2005. הוא עורר מחלוקת כאשר דוברים מממשלת קזחסטן ביקשו להבהיר כי בוראט אינו קזחי ומחו נגד הצגת הדעות החשוכות כ"קזחיות".

ב-3 בנובמבר 2006 יצא לאקרנים סרט באורך מלא (82 דקות) על עלילותיו של בוראט בארצות הברית, בשם "בוראט: רוצה לומד תרבות אמריקה בשביל נהדרת קזחסטן". בסרט זה נוסע בוראט לארצות הברית כדי ללמוד על מנהגיהם. בסרט זה מוצג בוראט כרגיל בקיצוניות רבה בדבריו הגזעניים למיניהם. במהלך מסעו, בוראט, מחליט לחפש אחר הכוכבת האמריקאית, פמלה אנדרסון, על מנת שתהיה אשתו, דבר המוביל לסדרת אירועים מצחיקים.
על סרט זה סשה ברון כהן קיבל את פרס גלובוס הזהב על השחקן הקומי הטוב ביותר.

ב-24 במרץ 2012 הושמעה בטעות, בטקס הענקת המדליות של תחרות קליעה בינלאומית שנערכה בכווית, הגרסה הפרודית והלועגת מהסרט "בוראט", במקום ההמנון הלאומי של קזחסטן. דובר שר החוץ הקזחי כינה את התקרית "סקנדל" ודרש לפתוח בחקירה מיידית של האירוע. מאוחר יותר, מארגני האירוע בכווית ונשיא התאחדות הקליעה התנצלו באופן רשמי בפני המשלחת מקזחסטן.

ב-23 באוקטובר 2020 יצא לאקרנים סרט המשך לסרט "בוראט", בהפצת אולפני אמזון, ששמו "סרט המשך בוראט: העברת שוחד עצום לשלטון אמריקני לרווחת קזחסטן בעבר אומה מופלאה". על תפקידו בסרט זכה בפרס גלובוס הזהב.

 ברונו ג'יהארד 

ברונו ג'יהארד הוא כתב האופנה האוסטרי של התוכנית. הוא סטראוטיפ מוקצן של הומוסקסואל, הלבוש בבגדים חשופים ופרובוקטיביים ומדבר במבטא אוסטרי כבד. לעיתים קרובות הוא מנהל ראיון ארוך ובו שאלות אשר סותרות אחת את השנייה. המרואיינים, בדרך כלל מעצבי אופנה או דוגמניות, מגיבים בצורה אוטומטית לשניהם ולא מבחינים בסתירה ולעיתים הוא אף גורם להם להביך את עצמם על ידי נתינת שאלות שעצם התשובה שלהן היא מביכה, לדוגמה - באחד הראיונות שלו עם כומר נוצרי דרש ממנו ברונו לענות על שאלות כן/לא בצורה של "אח, יה!" (כן) ו-"נישט, נישט" (לא). בדמותו של ברונו מעביר בארון כהן ביקורת חברתית לא רק בנושא הומופוביה, אלא גם בנושאים כמו דחיפת ילדים לתעשיית הבידור, הסכסוך הישראלי-ערבי, שרלטנים המתיימרים לתקשר עם המתים. הסרט מזעזע את הצופים שוב ושוב בהצגת סצנות גרפיות קיצוניות, בעיקר בהקשר של מין, גוף ומיניות חריגה, ובכך גורם לצופים לבחון את ערכי וגבולות המוסר והליברליות שלהם עצמם.

 אדמירל גנרל אלאדין 

עלילת הסרט מתמקדת בעלילותיו של דיקטטור בשם אלאדין ממדינה איסלמית בדיוניות בצפון אפריקה בשם וואדייה, אשר מוחלף בחשאי בכפיל, וכעת הוא חייב לבנות מחדש את חייו בניו יורק. דמותו של הדיקטטור המגולמת על ידי ברון כהן מהווה פרודיה למספר מנהיגים של משטרים טוטליטריים, כמו מועמר קדאפי ואידי אמין.

ב-26 בפברואר 2012 הודיעה האקדמיה האמריקאית לקולנוע כי היא אוסרת את כניסתו של סשה ברון כהן לטקס פרסי אוסקר ה-84 בשל החשש שיעורר מהומות כמנהגו. על אף האיסור הגיע ברון כהן לקבלת הפנים של פרסי האקדמיה, מחופש בתור הדיקטטור, מלווה בשתי שומרות ראש (רמז למועמר קדאפי), בעודו מברך את הכתבים ב"שלום, מוות למערב!" ומחזיק בכד שלטענתו הכיל את האפר של המנהיג הצפון קוריאני המנוח קים ג'ונג איל. בהמשך, במהלך ראיון טלוויזיה שהעניק, שפך ברון כהן את תכולת הכד על חליפתו של מנחה תוכנית הטלוויזיה "אמריקן איידול" ראיין סיקרסט. בנוסף, העלה ברון כהן סרטונים לאינטרנט בהם הוא מכריז כי הוא "ניצח את המערב והציוניים" על ידי הגעתו לאוסקר.

 גרימסבי 

סרט סרט פעולה-ריגול קומי בריטי-אמריקאי משנת 2016, בו ברון כהן מככב בתור קארל "נובי" בוצ'ר, חוליגן כדורגל אנגלי.

 מי זו אמריקה? 

ביולי 2018 החל בשידור הסדרה "מי זו אמריקה?" של רשת Showtime, בה מככב ברון כהן במספר דמויות מוחצנות שנפגשות עם מפורסמים אמריקאים בהם פוליטיקאים וידוענים. בחלק ממפגשים אלה מוצגים צדדים שליליים או מגוחכים אצל אותם אמריקאים. אחת הדמויות שאותן ברון כהן מגלם היא ערן מורד, איש צבא ישראלי לוחמני.

 אלי 

באפריל 2018 פורסם כי ברון כהן יגלם את המרגל הישראלי אלי כהן בסדרה "אלי". את הסדרה בת ששת הפרקים יצר גידי רף, בהפקה משותפת של הערוץ הצרפתי  ונטפליקס. הסדרה עלתה לשידור ב-6 בספטמבר 2019.

 פרויקטים נוספים 
באוקטובר 2024, פורסם כי ברון כהן ורוזמונד פייק ישחקו בתפקידים הראשיים בסרט "Ladies First" עבור נטפליקס. ברון כהן יגלם דמות של גבר שוביניסט שמוצא את עצמו בעולם מקביל שבו נשים שולטות.

 נדבנות ואקטיביזם 
כהן ידוע בפעילויות פילנתרופיות, כגון תמיכה בילדים בסוריה, עיראק, תימן וסומליה, וכן תרומת ציוד מגן לעובדי מערכת הבריאות הבריטית בתקופת הקורונה. כהן הוא ממייסדי הקואליציה "Stop Hate for Profit", הפועלת נגד רווחים של חברות המדיה החברתית מקונספירציות, גזענות ודברי שנאה.

באוקטובר 2024, ברון כהן תרם חצי מיליון דולר לוועד ההצלה הבינלאומי  (IRC) ולארגון "הצילו את הילדים" עבור סיוע לילדים בסודאן, הנמצאים במצוקת רעב חמורה. התרומה נועדה לתמוך בפעילות של הארגונים בתחום התזונה, מים, תברואה ושירותי בריאות לאנשים הנזקקים, בתוך סודאן ובמדינות שכנות שאליהן נמלטו פליטים. כהן הצהיר כי בסודאן ישנם כ-25.6 מיליון אנשים הסובלים מרעב, ומשבר הרעב החמור במדינה לא זוכה לתשומת לב מספקת מהעולם.

 אקטיביזם פרו-יהודי ופרו-ישראלי 
ברון כהן התבטא מספר פעמים במוצהר כנגד אנטישמיות באופן כללי, ואף הציג דוגמאות בחלק מסרטי הסאטירה שלו ("בוראט"), התבטא גם פעמים רבות בעד מדינת ישראל ואף כיכב במיני-סדרה בינלאומית על אודות גיבור ישראל (איש המוסד אלי כהן ב"אלי") שהופצה ב-Netflix. בתחילת מלחמת חרבות ברזל חתם, יחד עם עוד מאות שחקנים קומיקאים ומנהלי בידור מהוליווד, על מכתב פתוח לנשיא ארצות הברית ג'ו ביידן. הם קראו לשחרור בני ערובה המוחזקים על-ידי ארגון הטרור הפלסטיני חמאס, בעקבות פלישתם במהלך טבח שבעה באוקטובר. הקמפיין שהושק לצד המכתב נקרא . בנוסף ברון כהן שותף למכתב מחאה פומבי שמתח ביקורת כלפי גילדת התסריטאים, בגנות שתיקתם הרועמת בנוגע לזוועות ולרציחות ההמוניות הרבות שבוצעו על-ידי מחבלים ערבים ומוסלמים נגד יהודיות וישראלים באותה עת.

 חיים אישיים 
טקסט=ברון כהן בחליפה שחורה, מגולח מצלטם בפרימיירה (שידור בכורה) לסרט|ממוזער|ברון כהן בפרימיירה לסרט "הוגו", 2011
ב-16 במרץ 2010 התחתן ברון כהן עם השחקנית האוסטרלית איילה פישר, שהתגיירה בזמן שהיו מאורסים, הזוג היה יחד משנת 2001. לזוג שתי בנות (ילידות 2007, 2010) ובן (יליד 2015). ב-5 באפריל 2024 הודיעו פישר וברון כהן באמצעות אינסטגרם כי הגישו בקשה לגירושין ב-2023, ב-13 ביוני 2025 הודיעו שהם התגרשו רשמית.

פילמוגרפיה חלקית
קולנוע
 שנה שם הסרט תפקיד הערות 1996 Punch דמות ללא שם סרט קצר 2000 The Jolly Boys' Last Stand ויני 2002 עלי ג'י: הסרט עלי ג'יבוראט סגדאייב תסריטאי / מפיק 2003 Spyz ג'יימס בונד (עלי ג'י) סרט קצרתסריטאי / מפיק 2005 מדגסקר המלך ג'וליאן השלושה עשר דיבוב 2006 לילות טלדגה: הבלדה על ריקי בובי ז'אן ג'ירארד 2006 בוראט בוראט סגדאייב תסריטאי / מפיק 2007 סוויני טוד: הספר השטן מרחוב פליט אדולפו פירלי 2008 מדגסקר 2 המלך ג'וליאן השלושה עשר דיבוב 2009 ברונו ברונו ג'הארד תסריטאי / מפיק 2011 המפקח גוסטאב 2012 הדיקטטור אדמירל גנרל חאפז אלאדין תסריטאי / מפיק 2012 מדגסקר 3: מקרקסים את אירופה המלך ג'וליאן השלושה עשר דיבוב 2012 עלובי החיים מר ת'נרדייה 2013 חדשות בהפרעה עיתונאי BBC News 2016 גרימסבי נורמן "נובי" גרימסבי תסריטאי / מפיק 2016 אליס מבעד למראה זמן2020משפט השבעה משיקגואבי הופמן2020בוראט 2בוראט סאגדייבLadies First

טלוויזיה
 טו-אף-טו (1996 - 1997) (סדרת טלוויזיה)
 המופע של שעה 11 (1998 - 1999) (סדרת טלוויזיה)
 המופע של עלי ג'י (2000, 2003 - 2004) (סדרת טלוויזיה)
 משפחת סימפסון; הפרק "The Greatest Story Ever D'ohed" (2013)
 מי זו אמריקה? (2018 - 2019)
 אלי (2019)
 "כתב ויתור" (2024)
 איירון הארט (2025)

קישורים חיצוניים

 האתר הרשמי של עלי ג'י
 האתר הרשמי של בוראט



כתבות על ברון כהן ודמויותיו









הערות שוליים

קטגוריה:קומיקאים יהודים בריטים
קטגוריה:שחקני קולנוע וטלוויזיה יהודים בריטים
קטגוריה:מפיקי טלוויזיה יהודים בריטים
קטגוריה:מפיקי קולנוע יהודים בריטים
קטגוריה:תסריטאי קולנוע יהודים בריטים
קטגוריה:סאטיריקנים יהודים
קטגוריה:סאטיריקנים בריטים
קטגוריה:מדבבים יהודים בריטים
קטגוריה:יוצרים של סרטי מתיחות
קטגוריה:בוגרי אוניברסיטת קיימברידג'
קטגוריה:זוכי פרס באפט"א לטלוויזיה להופעה הקומית הטובה ביותר
קטגוריה:זוכי פרס גלובוס הזהב: קולנוע: שחקן ראשי בקומדיה או בסרט מוזיקלי
קטגוריה:זוכי פרס גילדת שחקני המסך - שחקנים
קטגוריה:בריטים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:אנגלים ממוצא יהודי-גרמני
קטגוריה:אישים זוכי פרסי איגוד מבקרי הקולנוע של לוס אנג'לס
קטגוריה:בריטים שנולדו ב-1971